କେବେ ଦୂର ହେବ ଚାଷୀ ଯାତନା! ଋଣଭାର ସୁଝି ନପାରି ପୁଣି ଆତ୍ମହତ୍ୟା କଲେ ଚାଷୀ\nSun, 05 Dec 2021 16:56:00 GMT\nଗଞ୍ଜାମ, ଡିସେମ୍ବର ୫(ଖବର ଓଡ଼ିଶା): କେବେ ଦୂର ହେବ ଚାଷୀ ଯାତନା? ରାଜ୍ୟରେ ଦିନକୁ ଦିନ ଚାଷୀ ମାନଙ୍କ ଦୁର୍ଦ୍ଦଶା ବଢି ବଢି ଚାଲିଛି । ପ୍ରାୟ ସମୟରେ ଚାଷୀ ଆତ୍ମହତ୍ୟାର ଖବର ସାମ୍ନାକୁ ଆସୁଥିବା ବେଳେ ବର୍ତ୍ତମାନ ମଧ୍ୟ ସେଭଳି ଏକ ହୃଦୟବିଦାରକ ଘଟଣା ଘଟିଛି ଗଞ୍ଜାମ ଜିଲ୍ଲା ତୁରୁବୁଡି ପଞ୍ଚାୟତ ଉଲୁମା ଗ୍ରାମରେ ।\nସୂଚନା ଅନୂସାରେ ଏହି ଗ୍ରାମର କୈଳାଶ ସବର ନାମକ ଜଣେ ଚାଷୀ ଋଣ ନେଇ ଚାଷ କରିଥିବା ବେଳେ ଏବର୍ଷ ବାରମ୍ବାର ଲଗାଣ ବର୍ଷାରେ ଚାଷ ନଷ୍ଟ ଯୋଗୁଁ ଆଉ ଋଣ ସୁଝିନପାରିବାରୁ କୀଟନାଶକ ପିଇ ଆତ୍ମହତ୍ୟା ଉଦ୍ୟମ କରିଥିଲେ ।\nଘଟଣା ଜଣାପଡିବା ସଙ୍ଗେ ସଙ୍ଗେ କୈଳାଶଙ୍କୁ ଉଦ୍ଧାର କରାଯାଇ ହସ୍ପିଟାଲରେ ଭର୍ତ୍ତି କରାଯାଇଥିଲା ମାତ୍ର ଡାକ୍ତର ସେଠାରେ ତାଙ୍କୁ ମୃତ ଘୋଷଣା କରିଥିଲେ । ଯାହାକୁ ନେଇ ଏବେ ସ୍ଥାନୀୟ ଅଞ୍ଚଳରେ ଶୋକର ଛାୟା ଖେଳିଯାଇଛି ।\nଚାଷୀଙ୍କୁ ନେଇ ପଦାରେ ପଡିଲା ରାଜ୍ୟ ସରକାରଙ୍କ ସତ, ଅନ୍ନଦାତାଙ୍କ ଆୟ ତାଲିକାରେ ତଳଆଡୁ ଦ୍ୱିତୀୟରେ ଓଡ଼ିଶା\nTue, 30 Nov 2021 18:21:00 GMT\nଭୁବନେଶ୍ୱର, ନଭେମ୍ବର ୩୦(ଖବର ଓଡ଼ିଶା): ଚାଷୀଙ୍କୁ ନେଇ ପଦାରେ ପଡିଲା ରାଜ୍ୟ ସରକାରଙ୍କ ସତ, ଅନ୍ନଦାତାଙ୍କ ଆୟ ତାଲିକାରେ ତଳଆଡୁ ଦ୍ୱିତୀୟରେ ଓଡ଼ିଶା । ଏହି ତଥ୍ୟ ଖୋଦ୍ ରାଜ୍ୟ ସରକାର ହିଁ ପ୍ରଦାନ କରିଛନ୍ତି ।\nକଂଗ୍ରେସ ସାଂସଦ ସପ୍ତଗିରି ଉଲାକାଙ୍କ ପ୍ରଶ୍ନରେ ଗୃହରେ ଉତ୍ତର ରଖିଛନ୍ତି କୃଷି ମନ୍ତ୍ରୀ ନରେନ୍ଦ୍ର ସିଂହ ତୋମାର । ଦେଶର ବିଭିନ୍ନ କେନ୍ଦ୍ର ଶାସିତ ଅଞ୍ଚଳ ଓ ରାଜ୍ୟ ଗୁଡିକରେ ଦେଶର କୃଷିକଙ୍କ ଆୟକୁ ନେଇ ଜାତୀୟ ପରିସଂଖ୍ୟାନ କାର୍ଯ୍ୟାଳୟ ତରଫରୁ ସର୍ଭେ କରାଯାଇଥିଲା । ଏହି ସର୍ଭେ ୨୦୧୯ ଜାନୁୟାରୀରୁ ୨୦୧୯ ଡିସେମ୍ବର ମଧ୍ୟରେ କରାଯାଇଥିଲା ।\nତେବେ ତଥ୍ୟ ଅନୁସାରେ ସାରା ଦେଶରେ ପ୍ରତ୍ୟେକ ଚାଷୀ ପରିବାରର ଆୟ ତାଲିକା ପ୍ରଦାନ କରାଯାଇଛି । ଏହି ତାଲିକାରେ ଓଡିଶାର ଚାଷୀଙ୍କ ଆୟ ଖୁବ କମ୍ ରହିଛି । ସାରା ଦେଶର ବିଭିନ୍ନ ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳର କୃଷକଙ୍କ ଆୟ ତୁଳନାରେ ଓଡିଶାର କୃଷକ ପରିବାରର ମାସିକ ଆୟ ୫୧୧୨ ରହିଛି । ଯାହାକୁ ନେଇ ତଳଆଡୁ ଓଡିଶା ଦ୍ୱିତୀୟ ସ୍ଥାନରେ ରହିଛି ।\nଅନ୍ୟପଟେ ରାଜ୍ୟରେ ଅନ୍ନଦାତାଙ୍କ ଏଭଳି ତଥ୍ୟ ଚିନ୍ତାଜନକ ହୋଇଥିବା ବେଳେ ଚାଷୀଙ୍କ ପାଇଁ ରାଜ୍ୟ ସରକାରଙ୍କ ସବୁ ଯୋଜନାର ସତ୍ୟାସତ ଓ ଫଳ ଏବେ ପଦାରେ ପଡିଛି ।\nବଡୁଛି ଚାଷୀ ଅସନ୍ତୋଷଃ ଧାନବସ୍ତା ରଖି ରାସ୍ତା ରୋକ୍ କଲେ ଚାଷୀ\nTue, 16 Feb 2021 10:22:00 GMT\nବହ୍ମପୁର, ଫେବୃଆରୀ ୧୬ (ଖବର ଓଡ଼ିଶା): ରାଜ୍ୟରେ ଚାଷୀ ମାନଙ୍କ ପ୍ରତି ରାଜ୍ୟ ସରକାରଙ୍କ ଅବହେଲା ଓ ଟୋକେନ୍ ଅବ୍ୟବସ୍ଥା ପାଇଁ ରାଜ୍ୟରେ ଦୀର୍ଘ ଦିନ ଧରି ଚାଷୀ ଅସନ୍ତୋଷ ଲାଗି ରହିଛି ।\nପ୍ରାୟ ସବୁ ଦିନ ନିଜ ହକ୍ ପାଇଁ ରାସ୍ତାକୁ ଓହ୍ଲାଉଛନ୍ତି ଅନ୍ନଦାତା । ଆଜି ପୁଣି ବ୍ରହ୍ୱପୁର ଜିଲ୍ଲାରେ ଦେଖା ଦେଇଛି ଚାଷୀ ଅସନ୍ତୋଷ । ଶହ ଶହ ଚାଷୀ ଏକାଠି ହୋଇ ରାସ୍ତାରେ ଧାନବସ୍ତା ରଖି ରାସ୍ତା ରୋକ୍ କରିଛନ୍ତି ଚାଷୀ ।\nପୁରୁଷତ୍ତୋମପୁର ଠାରୁ ଛତ୍ରପୁର ପର୍ଯ୍ୟନ୍ତ ରାସ୍ତା ରୋକ୍ କରି ରାସ୍ତାରେ ବିକ୍ଷୋଭ ପ୍ରଦର୍ଶନ କରୁଛନ୍ତି ଶହ ଶହ ଚାଷୀ । ସୂଚନା ଅନୁସାରେ ଟୋକେନ୍ ଅବଧି ଶେଷ ହେଲାଣି କିନ୍ତୁ ସଂଗ୍ରହ ହୋଇ ପାରୁନି ଧାନ ଯାହାକୁ ନେଇ ବହୁ ଧାନ ନଷ୍ଟ ମଧ୍ୟ ହୋଇଗଲାଣି । ଏହି ଭଳି ଅନେକ ସମସ୍ୟା ନେଇ ଆଜି ଛତ୍ରପୁର ବ୍ଳକ୍ ବଡମାଧପୁର ପଞ୍ଚାୟତର ଶହ ଶହ ଚାଷୀ ଏକାଠି ହୋଇଛନ୍ତି ।\nଚାଷୀଙ୍କ ରାସ୍ତା ରୋକ୍ ଯୋଗୁଁ ଯାନବାହାନ ଚଳପ୍ରଚଳ ବାଧାପ୍ରାପ୍ତ ହେଉଥିବା ବେଳେ ଏପର୍ଯ୍ୟନ୍ତ କୌଣସି ଅଧିକାରୀ କିମ୍ବା ପ୍ରଶାସନ ସେମାନଙ୍କ ପାଖରେ ପହଞ୍ଚି ନଥିବା ସୂଚନା ମିଳିଛି ।\nସର୍ତ୍ତ ନ ରଖିଲେ ଆମେ ଆଲୋଚନା କରିବୁ : ରାକେଶ ଟିକାୟତ୍\nSun, 31 Jan 2021 15:51:00 GMT\nନୂଆଦିଲ୍ଲୀ, ଜାନୁଆରୀ ୩୧ (ଖବର ଓଡ଼ିଶା): କୃଷି ବିଲ୍ କୁ ବିରୋଧ କରି ଜାରି ରହିଥିବା କୃଷକ ଆନ୍ଦୋଳନ ଉଗ୍ର ରୂପ ନେବାରେ ଲାଗିଛି । ସାଧାରଣତନ୍ତ୍ର ଦିବସରେ ପୁରା ବିଶ୍ୱ ସମ୍ମୁଖରେ ଭାରତକୁ ଲଜ୍ଜିତ କରିଥିଲା ଚାଷୀ ଆନ୍ଦୋଳନର ଉଗ୍ର ରୂପ ।\nତେବେ ବାରମ୍ବାର ସରକାରଙ୍କ ସହିତ ଆଲୋଚନା ପରେ ବି ଏହି ଆନ୍ଦୋଳନ ଥମିବାର ନାଁ ଧରୁନି । ଗଣତନ୍ତ୍ର ଦିବସ ହିଂସା ପରେ ଏବେ ପୁଣି ଆଉ ଥରେ ଆଲୋଚନା ପାଇଁ କେନ୍ଦ୍ର ସରକାର ପ୍ରସ୍ତାବ ଦେଇଥିବା ବେଳେ ଆଲୋଚନା ବିନା ସର୍ତ୍ତରେ ଆମେ ଆଲୋଚନା କରିବାକୁ ରାଜି ବୋଲି ମତ ରଖିଛନ୍ତି ଭାରତ କିଷାନ୍ ୟୁନିଅନ ର ମୁଖ୍ୟ ରାକେଶ ଟିକାୟତ୍।\nଯଦି ଆଲୋଚନା ପୂର୍ବରୁ କେନ୍ଦ୍ର ସରକାର କୌଣସି ସର୍ତ୍ତ ନ ରଖନ୍ତି ଓ ଯଦି ଆନ୍ଦୋଳନ ରତ କୃଷକ ମାନଙ୍କୁ ବିନା ସର୍ତ୍ତରେ କେନ୍ଦ୍ର ସରକାର ଆଲୋଚନା ପାଇଁ ନିମନ୍ତ୍ରଣ କରନ୍ତି ତାହାଲେ କୃଷକ ମାନେ ଆଲୋଚନାରେ ଯୋଗ ଦେବେ ବୋଲି କହିଛନ୍ତି ବିକେୟୁ ମୁଖ୍ୟ ।\nଏଥିସହିତ ସେ କୃଷକ ମାନଙ୍କ ହୀତ ଚାହାନ୍ତି ଓ ପ୍ରଧାନମନ୍ତ୍ରୀଙ୍କୁ ସମ୍ମାନ ଦିଅନ୍ତି ବୋଲି ମତ ରଖିଛନ୍ତି ରାକେଶ ଟିକାୟତ୍।\nସମ୍ବଲପୁରରେ ଆଜି ବିଜେପିର ଚାଷୀ ସମାବେଶ\nThu, 21 Jan 2021 09:52:00 GMT\nସମ୍ବଲପୁର, ଜାନୁଆରୀ ୨୧ (ଖବର ଓଡ଼ିଶା) : ଚାଷୀ ମାନଙ୍କ ସମସ୍ୟାକୁ ନେଇ ରାଜ୍ୟ ସରକାରଙ୍କ ପାଖରେ ବାରମ୍ବାର ଗୁହାରି ସତ୍ତ୍ୱେ ସୁଧୁରୁନି ସ୍ଥିତି । ମଣ୍ଡିରେ ପଡି ରହିଛି ବସ୍ତା ବସ୍ତା ଧାନ । ଟୋକେନ୍ ବ୍ୟବସ୍ଥା ଯୋଗୁ ଚାଷୀ ହେଉଛନ୍ତି ହନ୍ତସନ୍ତ । ବୋଝ ଉପରେ ନଳିତା ବିଡା ଭଳି ଧାନ କଟନୀ ଛଟନୀର ବି ସମସ୍ୟା ଭୋଗୁଛନ୍ତି ଚାଷୀ ।\nତେବେ ଏଭଳି ସ୍ଥିତିରେ ଚାଷୀ ମାନଙ୍କ ବିଭିନ୍ନ ସମସ୍ୟା କୁ ନେଇ ଆଜି ଭାରତୀୟ ଜନତା ପାର୍ଟି ପକ୍ଷରୁ ସମ୍ବଲପୁରରେ ଏକ ବିଶାଳ ଚାଷୀ ସମାବେଶର ଆୟୋଜନ କରାଯାଇଛି ।\nଏହି ସମାବେଶ ଆଜି ଚାଷୀଙ୍କ ସମସ୍ୟାର ସମାଧାନ ପାଇଁ ଆରଡିସି ଅଫିସ୍ ଘେରାଉ କରିବ । ଏହି ସମାବେଶରେ ୫୦ ହଜାରରୁ ଅଧିକ ଚାଷୀ ଯୋଗଦେବାର କାର୍ଯ୍ୟକ୍ରମ ରହିଛି । ରାଜ୍ୟରେ ସବୁ ସମୟରେ ଚାଷୀ ଅବହେଳିତ ହୋଇ ରହି ଆସିଥିବା ବେଳେ ରାଜ୍ୟ ସରକାର କେବଳ ମଣ୍ଡି ମିଲର ମାନଙ୍କ ପକେଟ୍ ଭରିବା କଥା ଚିନ୍ତା କରୁଛନ୍ତି ବୋଲି ଚାଷୀ ମାନଙ୍କ ବଡ ଅଭିଯୋଗ୍ ରହିଛି ।\nକେନ୍ଦ୍ରରୁ ଆସୁଥିବା ଟଙ୍କାର ହେଉଛି ବାଟମାରଣା, ହିତାଧିକାରୀଙ୍କ ସଂଖ୍ୟା କମାଇ ଟଙ୍କା ଆତ୍ମସାତ୍ କରୁଛନ୍ତି ରାଜ୍ୟ ସରକାର\nWed, 20 Jan 2021 13:17:00 GMT\nଭୁବନେଶ୍ୱର, ଜାନୁଆରୀ ୨୦ (ଖବର ଓଡ଼ିଶା) : ରାଜ୍ୟରେ ଚାଷୀ ମାନଙ୍କ ସମସ୍ୟାକୁ ନେଇ ଏବେ ରାଜ୍ୟ ସରକାରଙ୍କୁ ଟାର୍ଗେଟ କରିଛି ବିରୋଧି ବିଜେପି । ମଣ୍ଡିରେ ଟୋକେନ୍ ବ୍ୟବସ୍ଥା ଓ ଧାନ କଟନୀ ଛଟନୀ କୁ ନେଇ ଏବେ ଚିନ୍ତାରେ ଚାଷୀ ।\nଏହି ସମସ୍ୟାକୁ ନେଇ ରାଜ୍ୟ ସରକାରଙ୍କ ଉପରେ ବର୍ଷିଛନ୍ତି ବିଜେପି ରାଜ୍ୟ ସାଧାରଣ ସମ୍ପାଦିକା ଲେଖାଶ୍ରୀ ସାମନ୍ତ ସିଂହାର । ରାଜ୍ୟ ସରକାର କେନ୍ଦ୍ରରୁ ଚାଷୀଙ୍କ ପାଇଁ ଆସୁଥିବା ଟଙ୍କାର ବାଟମାରଣା କରୁଥିବା ସହିତ ରାଜ୍ୟରେ ପ୍ରକୃତ ଚାଷୀ ମାନେ ବିଭିନ୍ନ ଯୋଜନାରୁ ବଞ୍ଚିତ ହେଉଛନ୍ତି ବୋଲି କହିଛନ୍ତି ଲେଖାଶ୍ରୀ ।\nରାଜ୍ୟରେ ପୂର୍ବରୁ ୪୦ ଲକ୍ଷ ଚାଷୀ ଥିବା ବେଳେ ବର୍ତମାନ ଏହା ୧୦ ଲକ୍ଷ କେମିତି ହେଲା ବୋଲି ରାଜ୍ୟ ସରକାରଙ୍କୁ ପ୍ରଶ୍ନ କରିଛନ୍ତି ବିଜେପି ରାଜ୍ୟ ସାଧାରଣ ସମ୍ପାଦିକା ।\nଏଥିସହିତ ରାଜ୍ୟ ସରକାର ସବୁ ବେଳେ ମିଲର ମାନଙ୍କ ହିତ କଥା ଚିନ୍ତା କରୁଛନ୍ତି ଓ ଚାଷୀଙ୍କୁ ଅଣଦେଖା କରୁଛନ୍ତି ଯାହାକୁ ନେଇ ବିଜେପି ସବୁ ବେଳେ ପ୍ରତିବାଦ କରି ଆସିଛି ଓ ଆସନ୍ତା କାଲି ସମ୍ବଲପୁରରେ ବିଜେପି ପକ୍ଷରୁ ବିଶାଳ ସମାବେଶ ମଧ୍ୟ ଆୟୋଜନ କରାଯାଉଛି ବୋଲି ଲେଖାଶ୍ରୀ ଆଜି ପ୍ରତିକ୍ରିୟା ଦେଇଛନ୍ତି ।\nଜାନୁଆରୀ ୨୬ରେ ଟ୍ରାକ୍ଟର ପରେଡ୍ ର ଆହ୍ୱାନ ଦେଲା ଚାଷୀ ସଂଗଠନଃ ୬ରୁ ଆରମ୍ଭ ହେବ ରିହର୍ସଲ\nSun, 03 Jan 2021 14:31:00 GMT\nନୂଆଦିଲ୍ଲୀ, ଜାନୁଆରୀ ୩ (ଖବର ଓଡ଼ିଶା) : ନୂତନ କୃଷି ବିଲ୍ କୁ ବିରୋଧ କରି ୩୬ ଦିନ ହେବ ରାଜଧାନୀ ଦିଲ୍ଲୀରେ ଆନ୍ଦୋଳନ ଜାରି ରଖିଛନ୍ତି ବିଭିନ୍ନ କୃଷି ସଂଗଠନ । ପର୍ଯ୍ୟାୟ ପରେ ପର୍ଯ୍ୟାୟ ଆଲୋଚନା ବିଫଳ ହେବା ପରେ ପୁଣି ଆସନ୍ତା କାଲି ଜାନୁଆରୀ ୪ରେ କେନ୍ଦ୍ର ସରକାରଙ୍କ ସହିତ ଚାଷୀ ମାନଙ୍କର ଆଲୋଚନା ରହିଛି । କିନ୍ତୁ ତା ପୂର୍ବରୁ ନିଜ ଏଜେଣ୍ଡା ପ୍ରସ୍ତୁତ କରି ସାରିଲେଣି ଚାଷୀ ସଂଗଠନ । ଯଦି ସରକାର ବିଲ୍ କୁ ପ୍ରତ୍ୟାହାର ନକରନ୍ତି ତେବେ ଆଗାମୀ ଦିନ ମାନଙ୍କରେ ଦିଲ୍ଲୀରେ ଆନ୍ଦୋଳନ ବ୍ୟାପକ ହେବା ସହିତ ସାଧାରଣତନ୍ତ୍ର ଦିବସରେ ବିକ୍ଷୋଭ ପାଳନ କରିବା ପାଇଁ ଏବେଠାରୁ ପ୍ରସ୍ତୁତ ହୋଇ ସାରିଲାଣି ବ୍ଳୁପ୍ରିଣ୍ଟ ।\nଜାନୁଆରୀ ୨୬ରେ 'କିଷାନ୍ ଗଣତନ୍ତ୍ର ଦିବସ ପରେଡ୍' ନାମରେ ଏକ ମାର୍ଚ୍ଚ ସମଗ୍ର ଦିଲ୍ଲୀରେ ଆୟୋଜିତ କରାଯିବ । ଏବଂ ଏଥିରେ ଟ୍ରାକ୍ଟର ପରେଡ୍ କରିବା ପାଇଁ ଆଜି ବିଭିନ୍ନ ଚାଷୀ ସଂଗଠନ ଏକାଠି ହୋଇ ଦେଶର ସମସ୍ତ ଚାଷୀ ମାନଙ୍କୁ ଆହ୍ୱାନ ଦେଇଛନ୍ତି ।\nସୂଚନା ଅନୁସାରେ ଏହି ଟ୍ରାକ୍ଟର ପରେଡ୍ ପାଇଁ ଜାନୁଆରୀ ୬ରୁ ଏକ ସ୍ୱତନ୍ତ୍ର ଏଜେଣ୍ଡା ଅନୁଯାଇ କାର୍ଯ୍ୟ କରାଯିବ । ଏବଂ ଜାନୁଆରୀ ୬ରୁ ଟ୍ରାକ୍ଟର ପରେଡ୍ ର ରିହର୍ସଲ ମଧ୍ୟ ଆରମ୍ଭ କରିବେ ଚାଷୀ ।\nତେବେ ଆସନ୍ତା କାଲି ସରକାରଙ୍କ ସହିତ ହେବାକୁ ଥିବା ଆନ୍ଦୋଳନ ବିଫଳ ହେଲେ ଚାଷୀ ମାନେ ଏଭଳି ପଦକ୍ଷପ ଗ୍ରହଣ କରିବେ ବୋଲି ଚେତାବନୀ ଦେଇଛନ୍ତି । ଏଥିସହିତ ସାଧାରଣତନ୍ତ୍ର ଦିବସ ପରେଡ୍ କୁ ପ୍ରଭାବିତ କରିବା ପାଇଁ ଚାଷୀ ମାନଙ୍କର କୌଣସି ଉଦ୍ଦେଶ୍ୟ ନାହିଁ ଏବଂ ଟ୍ରାକ୍ଟର ପରେଡ୍ କୁ ଶାନ୍ତି ପୂର୍ଣ୍ଣ ଭାବରେ ପାଳନ କରାଯିବ ବୋଲି ଆଜି ପ୍ରେସ୍ କନଫରେନ୍ସ କରି ଚାଷୀ ସଂଗଠନ ସୂଚନା ଦେଇଛି ।
